ครม.วันนี้ ไม่หารือวาระการดำรงตำแหน่ง 8 ปีนายกรัฐมนตรี ขอรอการวินิจฉัยของศาลรัฐธรรมนูญ
นายวิษณุ เครืองาม รองนายกรัฐมนตรี เปิดเผยว่า ที่ประชุมคณะรัฐมนตรี วันนี้ไม่ได้มีการพูดคุยถึงการประชุมของตุลาการศาลรัฐธรรมนูญ กรณีที่ฝ่ายค้านยื่นคำร้องเกี่ยวกับวาระการดำรงตำแหน่งนายกรัฐมนตรี 8 ปี ของพลเอก ประยุทธ์ จันทร์โอชา รัฐมนตรีว่าการกระทรวงกลาโหม โดย นายวิษณุ ย้ำว่า อยากจะให้ทุกคนรอฟังการพิจารณาและคำวินิจฉัย ว่าจะออกมาเป็นอย่างไร มากกว่าที่จะมาวิเคราะห์ตีความเอง เพราะการวินิจฉัยที่จะออกมา มีความเป็นไปได้ทุกอย่าง ไม่ว่าจะชี้ว่า พ้นจากตำแหน่ง หรืออยู่ในวาระครบ 8 ปีแล้วหรือไม่ หรืออาจจะมีคำอธิบายการนับวันเริ่มการดำรงในตำแหน่งนายกรัฐมนตรีเมื่อใด ซึ่งทุกอย่างมีความเป็นไปได้หมด รวมถึงการประชุมในวันพรุ่งนี้ก็ไม่ทราบว่า จะมีออกมาเป็นอย่างไร จะมีคำวินิจฉัยออกมาเลยหรือไม่ แต่โดยปกติแล้ว ก่อนที่ศาลจะมีการวินิจฉัย ก็จะมีการแจ้งให้ทราบก่อน ณ เวลานี้ไม่มีใครทราบว่าจะเป็นอย่างไร